**EXTRAS RAPORT**

**privind participarea AEP la *webinarul* cu tema *Promovarea drepturilor politice ale tinerilor indigeni,* organizat de IFES în data de 10 august 2021**

În data de 10 august a.c., a avut loc *webinarul* cu tema *Promovarea drepturilor politice ale tinerilor indigeni (*orig*.* en. *Promoting the political rights of indigenous youth)*, organizat de Fundația Internațională pentru Sisteme Electorale (orig. en. *International Foundation for Electoral Systems - IFES*) în format online.

Reprezentarea Autorității Electorale Permanente (AEP) a fost asigurată de către un reprezentant din cadrul Cabinetului Președintelui AEP.

**Obiectivul evenimentului:**

Scopul evenimentului a fost de a evidenția modalitățile de includere a tinerilor indigeni în viața politică, în calitate de lideri, activiști, alegători sau candidați. În semn de recunoaștere a Zilei Internaționale a Popoarelor Indigene și a Zilei Internaționale a Tineretului, IFES a organizat o discuție de tip *talk show* cu tinerii susținători ai drepturilor persoanelor indigene din Guatemala, Libia și Nepal. Tinerii indigeni au experiențe diverse în ceea ce privește participarea la procesele politice, acestea fiind adesea subminate de normele și credințele sociale tradiționale care le îngrădesc participarea și reprezentarea în procesele decizionale.

Cu toate că perspectivele și abordările popoarelor indigene față de problemele cu care se confruntă omenirea sunt unice și inovatoare, acestea continuă să întâmpine bariere în calea participării depline la procesele de luare a deciziilor, aspect ce se traduce prin lipsa unor consultări necesare privind proiectele de dezvoltare, discriminare, dar și legi și politici publice care îi marginalizează. În cadrul discuției în format *talk show*, vorbitorii au relatat experiențe personale și au dezbătut diverse recomandări pentru stimularea unui angajament mai ferm al tinerilor indigeni în viața politică și socială.

**Agenda evenimentului:**

16:00 – 17:15: videoconferință prin intermediul aplicației *Zoom*

**Observații de deschidere:**

* domnul **Maximo ZALDIVAR**, director regional, America, IFES

**Moderatori:**

* doamna **Ashely LAW**, specialist în probleme legate de tineret, IFES
* doamna **Rebecca AABERG**, specialist în probleme de integrare a seniorilor, IFES

**Vorbitori:**

* doamna **Maria Floridalma** **LÓPEZ ATZ**, Guatemala
* doamna **Huda BADROUSH DAHAN**, Libia
* doamna **Rupika BUDHA SHRESTHA**, Nepal

Discuția a fost deschisă oficial de către domnul **Maximo ZALDIVAR**, director regional în cadrul IFES. Acesta a explicat cum schimbările globale afectează popoarele indigene, mai exact, oportunitățile de angajare ale acestora, viața socială etc. Cuvântul a fost preluat de către doamna **Ashley LAW**, specialist în probleme legate de tineret în cadrul IFES și unul dintre moderatorii reuniunii, care a pus în lumină tema principală a seminarului, respectiv evidențierea modalităților de includere a tinerilor indigeni în viața politică în calitate de activiști, alegatori sau candidați. De asemenea, aceasta a prezentat și tinerele susținătoare ale drepturilor femeilor indigene cu dizabilități : doamna **Maria Floridalma LÓPEZ ATZ** din Guatemala, doamna **Huda BADROUSH DAHAN** din Libia și doamna **Rupika BUDHA SHRESTHA** din Nepal.

Doamna **Maria Floridalma LÓPEZ ATZ** a subliniat faptul că este de dorit ca toți tinerii indigeni să fie informați cu privire la desfășurarea proceselor electorale și a modului de formare al partidelor politice. De asemenea, aceasta a subliniat importanța îndrumării tinerilor privind modul de votare - unde pot vota, când și cum se pot înregistra. De asemenea, vorbitoarea a atras atenția asupra faptului că foarte multe mame tinere își exprimă din ce în ce mai mult dorința de a lua parte la viața politică.

A fost adus în discuție situația femeilor indigene cu dizabilități, care au parte de o dublă discriminare, fie că este vorba de participarea activă a acestora în viața politică, de șansa la educație sau de îmbunătățirea situației lor financiare.

Doamna **Ashely LAW** a mulțumit pentru aducerea în prim plan a acestor probleme, menționând importanța implicării tinerilor în viața politică și socială și i-a dat cuvântul doamnei **Rupika BUDHA SHRESTHA,** pentru a dezbate câteva dintre problemele recurente pe care mulți tineri marginalizați le întâmpină și anume, dezinformarea și discursul instigator la ură.

Invitata a precizat faptul că popoarele indigene sunt marginalizate sistematic și că nu pot fi vocale cu privire la drepturile lor. Aceasta a menționat faptul că se consideră una dintre persoanele norocoase din comunitate, deoarece a avut acces la educație.

Doamna **Huda BADROUSH DAHAN** aprecizat faptul că a avut mai multe întâlniri cu tinerii cu dizabilități, în cadrul cărora aceștia au fost instruiți în legătură cu procesul de votare. Vorbitoarea a subliniat faptul că tinerele indigene cu dizabilități reprezintă, în continuare, cea mai marginalizată parte a comunității indigene.

La finalul discuției, doamna **Rebecca AABERG**, a oferit participanților oportunitatea de a pune o serie de întrebări invitatelor. Una dintre concluziile seriei de întrebări și răspunsuri a fost că unul dintre factorii care acționează ca un catalizator al problemelor existente este corupția, în special în Libia. Soluția propusă de către invitate a fost creșterea gradului de transparență, candidații fiind astfel expuși la dezbateri publice privind problematica indigenă și fiind chestionați cu privire la activitatea curentă și la istoricul lor. În continuare, moderatoarea a amintit faptul cel mai recent raport al ONU confirmă faptul că schimbările climatice reprezintă o problemă extrem de gravă, ce trebuie combătută în mod activ. IFES a publicat un document pe această temă, prin care evidențiază impactul schimbărilor de climă asupra popoarelor indigene. Acesta poate fi consultat la următoarea adresă: <https://www.ifes.org/sites/default/files/electoral_rights_of_environmentally_displaced_persons_april_2021.pdf>